b'\n_START_ARTICLE_\nTeosofija\n_START_PARAGRAPH_\nTeosofija (gr. theos \xe2\x80\x93 dievas, sophia \xe2\x80\x93 i\xc5\xa1mintis, \xc5\xbeinojimas) \xe2\x80\x93 filosofin\xc4\x97 dvasin\xc4\x97 doktrina, kuri skelbia, kad \xc5\xbemogus gali rasti tiesiogin\xc4\xaf ry\xc5\xa1\xc4\xaf su Dievu ir pa\xc5\xbeinti j\xc4\xaf specialia praktika (intuicija, kontempliacija). Nuo teologijos skiriasi tuo, kad remiamasi patirtimi (j\xc4\x85 bandoma teori\xc5\xa1kai sisteminti), o ne Dievo aprei\xc5\xa1kimu ar religin\xc4\x97mis dogmomis._NEWLINE_Svarbiausias tikslas \xe2\x80\x93 lyginamasis \xc4\xafvairi\xc5\xb3 religij\xc5\xb3 tyrimas, siekiant atskleisti bendr\xc4\x85 religini\xc5\xb3 simboli\xc5\xb3 prasm\xc4\x99, sukurti universal\xc5\xb3 ir nedogmati\xc5\xa1k\xc4\x85 dvasin\xc4\xaf jud\xc4\x97jim\xc4\x85 bei propaguoti j\xc4\xaf visuose kra\xc5\xa1tuose, ypa\xc4\x8d tarp inteligentijos. Doktrinoje eklekti\xc5\xa1kai jungiami budizmo, brahmanizmo, krik\xc5\xa1\xc4\x8dionyb\xc4\x97s, okultizmo ir kiti elementai._NEWLINE_Teosofai tiki, kad didieji mokytojai, prie kuri\xc5\xb3 priskiriamas ir J\xc4\x97zus Kristus, yra tobuli tap\xc4\x99 \xc5\xbemon\xc4\x97s, kreipiantys \xc5\xbemonijos istorij\xc4\x85. Vie\xc5\xa1pats Mitra, Vie\xc5\xa1pats Kri\xc5\xa1na, Vie\xc5\xa1pats Buda ar Vie\xc5\xa1pats Kristus es\xc4\x85 skirtingi tos pa\xc4\x8dios esyb\xc4\x97s vardai._NEWLINE_Teosofijos jud\xc4\x97jimo prad\xc5\xbeia laikomi 1875 m., kai rus\xc4\x97 H. Blavatskaja Niujorke \xc4\xafsteig\xc4\x97 teosof\xc5\xb3 draugij\xc4\x85. V\xc4\x97liau \xc5\xa1ios draugijos centras persik\xc4\x97l\xc4\x97 \xc4\xaf Madras\xc4\x85._NEWLINE_Teosofijos terminas vartojamas gana neapibr\xc4\x97\xc5\xbetai ir ne visada vienareik\xc5\xa1mi\xc5\xa1kai. Prie teosofijos kai kada priskiriama net gnosticizmas, neoplatonizmas. Terminas vartojamas teisingiau, kai atspindi kai kurias XVI\xe2\x80\x93XVIII a. filosofines dvasines koncepcijas, ypa\xc4\x8d vokie\xc4\x8di\xc5\xb3 A. Paracelso, J. B\xc4\x97m\xc4\x97s, \xc5\xa1vedo E. Svedenborgo ar pranc\xc5\xabzo L. K. Sen\xe2\x80\x93Marteno._NEWLINE_XX a. pr. R. \xc5\xa0teineris pl\xc4\x97todamas teosofij\xc4\x85 suk\xc5\xabr\xc4\x97 antroposofijos filosofij\xc4\x85. Teosofijai atliepia ir nauj\xc5\xb3j\xc5\xb3 laik\xc5\xb3 jud\xc4\x97jimas Naujasis am\xc5\xbeius._NEWLINE_Vyd\xc5\xabnas atliep\xc4\x97 teosofijos, antroposofijos id\xc4\x97joms Lietuvoje.'